**Răţuşca cea curioasă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O răţuşcă a ieşit

Din ogradă.

Lumea largă – hopa-hop –

Vrea s-o vadă.

Lângă poartă s-a oprit

Şi priveşte.

Mai departe – mac-mac-mac –

Nu-ndrăzneşte.

Pe drum trece – dur-dur-dur –

O maşină.

Spre răţuşcă – aoleu –

Vrea să vină.

Când maşina a plecat –

O căruţă.

Se îndreaptă – vai-vai-vai –

Spre micuţă.

Pân-acuma n-a văzut

Niciodată,

O maşină, o căruţă

Cum arată.

Speriată-i rău de tot

Mititica.

Vrea acasă – iute, iute –

La mămica.

Şi răţuşca – hop-hop-hop –

În ogradă.

Lumea largă nu mai vrea

Să o vadă.

Până creşte, o să stea

Doar în curte.

E micuţă, iar în drum

Rele-s multe.